

 REPUBLIKA HRVATSKA

VARAŽDINSKA ŽUPANIJA

 GRAD IVANEC - prijedlog -

 GRADONAČELNIK

KLASA: 620-01/21-01/05

URBROJ: 2186/12-02/32-21-1

Ivanec, ožujak 2021.

 Na temelju članka 64. Statuta Grada Ivanca (“Službeni vjesnik Varaždinske županije” br. 21/09, 12/13, 23/13 - pročišćeni tekst,13/18 i 08/20), Gradonačelnik utvrđuje i podnosi Gradskom vijeću Grada Ivanca

# I Z V J E Š Ć E

# o realizaciji Programa javnih potreba u sportu

Grada Ivanca za 2020. godinu

 Programom javnih potreba u sportu Grada Ivanca za 2020. godinu („Službeni vjesnik Varaždinske županije“ br. 83/19, 40/20, 68/20) realizirana su sredstva u visini **1.321.328,90** kuna, na način kako slijedi u tabličnom prikazu:

|  |  |  |  |
| --- | --- | --- | --- |
| **PROGRAMSKO PODRUČJE** | **IZVORI FINANCIRANJA** | **PLANIRANO** **2020.** | **IZVRŠENO** **2020.** |
| 1. | Djelatnost Zajednice sportskih udruga Grada Ivanca | Grad Ivanec | 750.000,00 kn | 750.000,00 kn |
| 2. | Sportske manifestacije od značaja za Grad Ivanec | Grad Ivanec | 25.000,00 kn | 15.329,75 kn |
| 3. | Manifestacije u sportskoj rekreaciji | Grad Ivanec | 33.500,00 kn | 0,00 kn |
| 4. | Izravna dodjela | Grad Ivanec | 25.000,00 kn | 12.174,05 kn |
| 5. | Školski sportski klubovi | Grad Ivanec | 10.000,00 kn | 5.631,25 kn |
| 6. | Najam i održavanje objekata za aktivnost sportskih društava | Grad Ivanec | 220.000,00 kn | 201.346,79 kn |
| 7. | Rashodi za održavanje sportskih terena | Grad Ivanec | 50.000,00 kn | 49.999,98 kn |
| 8. | Dodatna ulaganja na sportskim objektima (NK Margečan, NK Ivančica) | Grad Ivanec | 201.875,00 kn | 201.867,50 kn |
| 9. | Rekreacijski centar Lančić | Grad Ivanec | 50.000,00 kn | 28.025,83 kn |
| 10. | Pomoćno nogometno igralište Salinovec | Grad Ivanec | 15.000,00 kn | 6.953,75 kn |
| 11. | Kapitalna donacija ZSU za nabavu kombi vozila | Grad Ivanec | 50.000,00 kn | 50.000,00 kn |
| **UKUPNO**  | **1.430.375,00 kn** | **1.321.328,90 kn** |

 GRADONAČELNIK

 Milorad Batinić

O b r a z l o ž e n j e

uz Izvješće o realizaciji Programa javnih potreba u sportu

Grada Ivanca za 2020. godinu

Radi ostvarivanja zajedničkih interesa u sportu, na području jedinica lokalne samouprave osnivaju se sportske zajednice. Članovi sportskih zajednica su pravne osobe iz sustava sporta, a mogu biti i druge pravne osobe čija je djelatnost značajna za sport i u vezi sa sportom. Sportske zajednice u svom djelokrugu usklađuju aktivnosti svojih članova, potiču i promiču sport u skladu s Nacionalnim programom sporta, osobito sport djece, mladeži i studenata i osoba s invaliditetom, objedinjuju i usklađuju programe sporta te predlažu program javnih potreba u sportu i sudjeluju u njegovu ostvarivanju, skrbe o kategoriziranim sportašima i svojim aktima uređuju opseg i način ostvarivanja njihovih prava. Sredstva za djelatnost Zajednice sportskih udruga grada Ivanca izvršena su unutar planiranog iznosa u visini od 750.000,00 kuna koji je prema utvrđenim kriterijima rasporedila Zajednica sportskih udruga grada Ivanca sportskim klubovima i udrugama s područja grada Ivanca koje djeluju unutar Zajednice, što je obveza sukladno odredbama Zakona o sportu, koji u svojim odredbama određuje obveze Grada o čemu se podnosi posebno izvješće Zajednice.

DJELATNOST ZAJEDNICE SPORTSKIH UDRUGA GRADA IVANCA

Za djelatnost Zajednice sportskih udruga sukladno Zakonu o sportu u proračunu su osigurana i realizirana sredstva u visini od 750.000,00 kuna koja Zajednica sukladno svojim kriterijima i javnom natječaju raspodjeljuje i transferira na račune udruga – članica Zajednice.

SPORTSKE MANIFESTACIJE

Sredstva za održavanje sportskih manifestacija su namijenjenima sportskim udrugama koje organiziraju značajnije sportske manifestacije, kao pomoć u njihovoj realizaciji. Istim manifestacijama osigurava se masovnost u sportu i rekreaciji, kao ostvarivanje jednog od glavnih ciljeva Programa javnih potreba u sportu i Zakona o sportu. Za sportske manifestacije i programe od značaja za Grad Ivanec osigurana su sredstva u iznosu od 25.000,00 kuna, koja su djelomično realizirana u iznosu od 15.329,75 kuna zbog trenutne epidemiološke situacije uzrokovane koronavirusom COVID-19. Manifestacije u sportskoj rekreaciji nisu održane zbog spomenute situacije s COVID-19.

IZRAVNA DODJELA UDRUGAMA SUKLADNO UREDBI O MJERILIMA I KRITERIJIMA ZA RASPODJELU SREDSTAVA

Sportskim udrugama i klubovima dodijeljena su sredstva u iznosu od 12.174,05 kuna bez objavljivanja javnog natječaja, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15). Sredstva su dodjeljivana u opravdanim i iznimnim slučajevima, a temeljem pozitivnog mišljenja Zajednice sportskih udruga grada Ivanca na predanu zamolbu.

ŠKOLSKI SPORTSKI KLUBOVI

Sredstva za djelatnost sportskih školskih klubova realizirana su temeljem iskazanih potreba školskih sportskih klubova s područja grada Ivanca, a korištena su za opremu na školskim natjecanjima te sufinanciranje edukativnih sportskih programa. Za tekuće donacije sportskim školskim klubovima u osnovnim i srednjoj školi na području grada Ivanca osigurano je 10.000,00 kuna, dok je realizirano 5.631,25 kuna.

NAJAM DVORANA

S ciljem omogućavanja odvijanja sportskih aktivnosti sportskih klubova i udruga koje djeluju na području grada Ivanca, odnosno korištenja sportskih dvorana osnovnih i srednje škole bez naknade, u proračunu Grada Ivanca osiguravaju se sredstva za najam dvorana. Na taj se način klubovima i udrugama s područja grada Ivanca omogućava korištenje sportskih dvorana bez naknade sukladno posebno zaključenim ugovorima između škola i Zajednice sportskih udruga, a sve s obzirom na činjenicu da Grad Ivanec osim otvorenih igrališta i objekata koji se koriste kao pomoćni objekti nema u vlasništvu javnu sportsku građevinu koja se trajno koristi u izvođenju programa javnih potreba u sportu. Za najam sportskih dvorana osnovnih i srednje škole, čime se osigurava prostor za odvijanje aktivnosti sportskih klubova i udruga, osigurana su sredstva u Programu javnih potreba u sportu, a koja su realizirana u visini od 201.346,79 kuna.

ODRŽAVANJE SPORTSKIH TERENA

Za održavanje sportskih terena NK „Ivančice“ Ivanec i NK „Mladosti“ Margečan, a u cilju zadržavanja kvalitetne razine korištenja terena od strane nogometnih klubova u smislu treninga i natjecanja, utrošena su sredstva u visini od 49.999,98 kuna.

ULAGANJE U SPORTSKE OBJEKTE - ODRŽAVANJE

Jedna od glavnih zadaća jedinice lokalne samouprave je da svojim građanima stvara uvjete za kvalitetniji život, a sport je djelatnost koja svojim postojanjem i djelovanjem potiče građane na kvalitetniji i zdraviji život, posebice mladih, ali i ostalih skupina građana. Kako bi se što veći broj stanovnika potaknulo na bavljenje sportom potrebna su ulaganja u razvoj i održavanje sportske infrastrukture. U tu svrhu osigurana su sredstva u visini od 201.875,00 kuna, a utrošeno je 201.867,50 kuna.

REKREACIJSKI CENTAR LANČIĆ-KNAPIĆ

 Temeljem projektne dokumentacije i izdane dozvole za građenje prišlo se realizaciji projekta u I. fazi te se pristupilo izvođenju zemljanih radova na površini budućeg igrališta, a nakon toga su slijedili radovi na izgradnji komentiranog sportskog igrališta. Investitor ovog projekta je Grad Ivanec. Činjenica da se budući centar nalazi uz vodni prostor kojim upravlja ŠRD Ivanec, iziskuje posebnu suradnju ŠRD i Grada Ivanca, s ciljem izvršavanja svih posebnih zahtjeva zaštite vodnog dobra. Za preostale radove utrošeno je u 2020. godini ukupno 28.025,83 kuna.

POMOĆNO NOGOMETNO IGRALIŠTE U SALINOVCU

Grad je s ciljem osiguravanja propisanih uvjeta za funkcioniranje kluba prišao uređenju pomoćnog nogometnog igrališta u Salinovcu Radovi su obuhvaćali opsežne zahvate na velikoj površini od oko 10.000 m2 (iskop i odvoz zemlje, nasipavanje i ugradnja kamenog materijala radi denivelacije), kao i uređenje travnatog dijela igrališta. U sklopu radova, izvršeno je priključenje na vodoopskrbu mrežu, kao i drugi prateći radovi, za koje je bilo osigurano 15.000,00 kuna, a realizirani su u 2020. godini u iznosu od 6.953,75 kuna.

KAPITALNA DONACIJA ZAJEDNICI SPORTSKIH UDRUGA ZA NABAVU KOMBI VOZILA

Temeljem prijave Zajednice sportskih udruga grada Ivanca na natječaj Hrvatskog olimpijskog odbora pod nazivom „Aktivna zajednica“ te podršci Grada Ivanca na istoimenu prijavu, osigurana su, a isto tako i realizirana sredstva u iznosu od 50.000,00 kuna za otplatu dijela troška nabavke kombi vozila za potrebe Zajednice.

Upravni odjel za lokalnu samoupravu,

 imovinu i javnu nabavu